Κοινή θέση του Συμβουλίου

της 26ης Φεβρουαρίου 2001

που αφορά πρόσθετα περιοριστικά μέτρα κατά των Ταλιμπάν και τροποποιεί την κοινή θέση 96/746/ΚΕΠΠΑ

(2001/154/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη του τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας τα ακόλουθα:

(1) Στις 17 Δεκεμβρίου 1996, το Συμβούλιο ενέκρινε την κοινή θέση 96/746/ΚΕΠΠΑ περί της επιβολής αποκλεισμού (embargo) στο Αφγανιστάν όσον αφορά τα όπλα, τα πολεμοφόδια και τον στρατιωτικό εξοπλισμό(1).

(2) Στις 15 Νοεμβρίου 1999, το Συμβούλιο ενέκρινε την κοινή θέση 99/727/ΚΕΠΠΑ σχετικά με περιοριστικά μέτρα κατά των Ταλιμπάν(2).

(3) Στις 19 Δεκεμβρίου 2000, το Συμβούλιο Ασφαλείας των Ηνωμένων Εθνών ενέκρινε το ψήφισμα 1333 (2000) [εφεξής "ψήφισμα 1333 (2000)"] το οποίο καθορίζει μέτρα που θα επιβληθούν στην αφγανική φατρία των Ταλιμπάν, η οποία αυτοαποκαλείται Ισλαμικό Εμιράτο του Αφγανιστάν, καθώς και στον Ουσάμα Μπιν Λάντεν και στα άτομα και τις επιχειρήσεις που συνδέονται με αυτόν.

(4) Το ψήφισμα 1333 (2000) προβλέπει μέτρα που θα εφαρμοστούν στα ελεγχόμενα από τους Ταλιμπάν εδάφη, όπως καθορίζονται από την Επιτροπή Κυρώσεων του ΟΗΕ.

(5) Στις 22 Ιανουαρίου 2001, το Συμβούλιο υιοθέτησε την κοινή θέση 2001/56/ΚΕΠΠΑ για το Αφγανιστάν(3).

(6) Η κοινή θέση 96/746/ΚΕΠΠΑ πρέπει να τροποποιηθεί προκειμένου να εξασφαλιστεί μια εξαίρεση από το εμπάργκο όπλων, για τις προμήθειες μη φονικού στρατιωτικού εξοπλισμού, όπως προβλέπει το ψήφισμα 1333 (2000).

(7) Απαιτείται δράση της Κοινότητας, προκειμένου να εφαρμοστούν ορισμένα από τα μέτρα που αναφέρονται κατωτέρω,

ΚΑΘΟΡΙΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Πέρα από τα μέτρα που έχουν ληφθεί βάσει της κοινής θέσης 96/746/ΚΕΠΠΑ και της κοινής θέσης 99/727/ΚΕΠΠΑ, τα οποία εξακολουθούν να εφαρμόζονται σε όλη την επικράτεια του Αφγανιστάν, θα εφαρμόζονται και τα κατωτέρω μέτρα.

Άρθρο 2

1. Απαγορεύεται η άμεση ή έμμεση προμήθεια, πώληση και μεταφορά πολεμικού εξοπλισμού και συναφούς υλικού κάθε είδους συμπεριλαμβανομένων των όπλων και των πυρομαχικών, των στρατιωτικών οχημάτων και του σχετικού εξοπλισμού, του παραστρατιωτικού εξοπλισμού, καθώς και των ανταλλακτικών των ανωτέρω, στα ελεγχόμενα από τους Ταλιμπάν εδάφη του Αφγανιστάν, όπως τα καθορίζει η Επιτροπή Κυρώσεων του ΟΗΕ, από υπηκόους των κρατών μελών ή από τα εδάφη των κρατών μελών, υπό τους όρους που καθορίζει το ψήφισμα 1333 (2000).

2. Θα απαγορευθεί η άμεση ή έμμεση παροχή, πώληση και μεταφορά στα ελεγχόμενα από τους Ταλιμπάν εδάφη του Αφγανιστάν, όπως τα έχει καθορίσει η Επιτροπή Κυρώσεων του ΟΗΕ, τεχνικών συμβουλών, βοήθειας ή εκπαίδευσης σχετικών με τις στρατιωτικές δραστηριότητες των ελεγχόμενων από τους Ταλιμπάν ενόπλων, από υπηκόους των κρατών μελών, ή από τα εδάφη των κρατών μελών, υπό τους όρους που καθορίζει το ψήφισμα 1333 (2000).

3. Αποσύρονται οι τυχόν υπάλληλοι, πράκτορες, σύμβουλοι και στρατιωτικό προσωπικό των κρατών μελών στο Αφγανιστάν, έργο των οποίων είναι να συμβουλεύουν τους Ταλιμπάν για στρατιωτικά και συναφή θέματα ασφαλείας.

4. Οι ανωτέρω παράγραφοι 1 και 2 δεν εφαρμόζονται στις προμήθειες μη φονικού στρατιωτικού εξοπλισμού που προορίζεται αποκλειστικά για ανθρωπιστική ή προστατευτική χρήση, καθώς και στη συναφή τεχνική βοήθεια και εκπαίδευση, όπως εγκρίνεται εκ των προτέρων από την Επιτροπή Κυρώσεων του ΟΗΕ. Δεν εφαρμόζονται επίσης στις προστατευτικές στολές, συμπεριλαμβανομένων των αλεξίσφαιρων γιλέκων και των στρατιωτικών κρανών τα οποία εξάγονται στο Αφγανιστάν από το προσωπικό των Ηνωμένων Εθνών, σε αντιπροσώπους των μέσων ενημέρωσης και σε μέλη ανθρωπιστικών αποστολών για προσωπική τους χρήση.

Άρθρο 3

Θα κλείσουν όλα τα γραφεία των Ταλιμπάν και της Ariana Afghan Airlines στην Ευρωπαϊκή Ένωση.

Άρθρο 4

Θα παγώσουν όλα τα κεφάλαια και λοιπά χρηματοπιστωτικά στοιχεία του Ουσάμα Μπιν Λάντεν και των ατόμων και επιχειρήσεων που συνδέονται με αυτόν, όπως τα καθορίζει η Επιτροπή Κυρώσεων του ΟΗΕ· κεφάλαια ή άλλοι χρηματοδοτικοί πόροι δεν θα διατεθούν στον Ουσάμα Μπιν Λάντεν και σε άτομα ή επιχειρήσεις που συνδέονται με αυτόν όπως τα καθορίζει η Επιτροπή Κυρώσεων του ΟΗΕ, υπό τους όρους του ψηφίσματος 1333 (2000).

Άρθρο 5

Θα απαγορευθεί η πώληση, προμήθεια ή μεταφορά οξικού ανυδρίτη από υπηκόους, ή από το έδαφος των κρατών μελών, προς οιοδήποτε πρόσωπο ευρισκόμενο σε ελεγχόμενα από τους Ταλιμπάν εδάφη του Αφγανιστάν, όπως τα καθορίζει η Επιτροπή Κυρώσεων του ΟΗΕ, ή προς οιοδήποτε πρόσωπο, με σκοπό δραστηριότητα που εκτελείται ή συντονίζεται στα ελεγχόμενα από τους Ταλιμπάν εδάφη, όπως τα καθορίζει η Επιτροπή Κυρώσεων.

Άρθρο 6

Δεν θα δίνεται άδεια για πτήσεις προς και από την Ευρωπαϊκή Κοινότητα, ή διέλευσης από τον εναέριο χώρο των κρατών μελών, σε αεροσκάφη που απογειώνονται από τα ελεγχόμενα από τους Ταλιμπάν εδάφη του Αφγανιστάν, όπως τα καθορίζει η Επιτροπή Κυρώσεων, ή πρόκειται να προσγειωθούν σε αυτά, υπό τους όρους του ψηφίσματος 1333 (2000).

Άρθρο 7

Τα κράτη μέλη απαγορεύουν την είσοδο ή τη διέλευση από το έδαφός τους όλων των προσωπικοτήτων των Ταλιμπάν με αξίωμα αναπληρωτή υπουργού ή ανώτερο, των προσκείμενων στους Ταλιμπάν στρατιωτικών αντίστοιχου βαθμού και άλλων σημαντικών συμβούλων και αξιωματούχων των Ταλιμπάν, υπό τους όρους του ψηφίσματος 1333 (2000).

Άρθρο 8

Στην κοινή θέση 96/746/ΚΕΠΠΑ, προστίθεται η ακόλουθη διάταξη μετά το άρθρο 1:

"Άρθρο 1 α)

Το άρθρο 1 δεν εφαρμόζεται στις προμήθειες μη φονικού στρατιωτικού εξοπλισμού, που προορίζεται αποκλειστικά για ανθρωπιστική ή προστατευτική χρήση, καθώς και στη συναφή τεχνική βοήθεια και εκπαίδευση, όπως εγκρίνεται εκ των προτέρων από την Επιτροπή Κυρώσεων του ΟΗΕ. Δεν εφαρμόζεται επίσης στις προστατευτικές στολές, συμπεριλαμβανομένου του αλεξίσφαιρου γιλέκου και του κράνους, τα οποία εξάγονται στο Αφγανιστάν από το προσωπικό των Ηνωμένων Εθνών, σε αντιπροσώπους των μέσων ενημέρωσης και σε μέλη ανθρωπιστικών αποστολών για προσωπική τους χρήση."

Άρθρο 9

Η παρούσα κοινή θέση τίθεται σε ισχύ την ημέρα της έγκρισής της.

Άρθρο 10

Η παρούσα κοινή θέση δημοσιεύεται στην Επίσημη Εφημερίδα.

Βρυξέλλες, 26 Φεβρουαρίου 2001.

Για το Συμβούλιο

Ο Πρόεδρος

A. Lindh

(1) ΕΕ L 342 της 31.12.1996, σ. 1.

(2) ΕΕ L 294 της 16.11.1999, σ. 1.

(3) ΕΕ L 21 της 23.1.2001, σ. 1.